Árið 1911 kom til tals innan Ungmennafélags Vestmannaeyja að reisa sundskála fyrir sundnemendur í Vestmannaeyjum . Sama ár hóf Ungmennafélagið undir forystu Steins Sigurðssonar , skólastjóra , að safna fé til skálabyggingarinnar . Haldnar voru hlutaveltur ásamt því að félaginu áskotnaðist fé á annan hátt . Sýslunefndin í Vestmannaeyjum studdi vel við verkið með fjárframlagi að upphæð 400 krónur og var því hægt að hefjast handa við að reisa skálann vorið 1913 . Markús Sigurðsson og Guðjón Sæmundsson voru aðalsmiðir , en umsjón með verkinu hafði Steinn , en þeir voru allir félagsmenn í Ungmennafélaginu . Skálinn var fullgerður sumarið 1913 og var vígður sunnudaginn 22. júní 1913 með pomp og pragt í blíðviðri . Segir svo frá vígslunni í Bliki Þorsteins Víglundssonar frá 1963 : „ Ræður voru fluttar , lúðrar þeyttir og bumbur barðar undir bláhvítum veifum . Margmenni var samankomið . Formaður félagsins , Sigurður Jónsson , skýrði frá tildrögum skálabyggingarinnar og öðrum sögulegum gangi þess máls . St. ( Steinn ) Sigurðsson kennari talaði um sundíþróttina og nytsemi hennar , en sýslumaður , Karl Einarsson , lýsti skálann opinn til ókeypis afnota fyrir almenning og fól hann héraðsbúum á hendur , treystandi þeim til að umgangast hann með friði . Allir unnu eið að því með því að taka þátt í ferföldu húrrahrópi , og var vígslunni þar með lokið . “ „ Var það mjög fögur bygging fyrir mínum augum , járnklæddur skúr með einum 8 - 10 klefum , timburpalli fyrir framan og steyptri gangbraut framundan niður í flæðarmál . Veglegt hlið var ofan til á gangbrautinni og á milli hliðarstólpanna var breiður bogi sem á var letrað : Íslandi allt . Skálinn og hliðið voru í hvítum og bláum litum . Frá austurgafli skálans og niður á móts við hliðið var steyptur til skjóls mannhæðarhár veggur . Rétt vestur af skálanum var trébryggja , sem við stungum okkur af þegar við vorum komnir upp á gott lag með að synda . “ Skáldið Örn Arnarson samdi frægt gamankvæði um sundskálahugsjónina og vígsluna og þar er þessa þekktu vísu að finna : Þeim vex nú ekki allt í augum , Þeir ætla að reisa sundskála , þar sem Heimaklettur er og leigja þar út sólskinið og selja hreinan sjó á 60 aura pottinn hélt Steinn að væri nóg . Kostaði skálinn fullbúinn 1300 krónur árið 1913 .